ЖОО оқытушылары мен ғылыми қызметкерлердің жалақысы қалай көтеріледі
DATE: 12:25, 15 Тамыз 2024 | GMT +5
TITLE: ЖОО оқытушылары мен ғылыми қызметкерлердің жалақысы қалай көтеріледі
URL: https://kaz.inform.kz/news/zhoo-okitushilari-men-gilimi-kizmetkerlerdn-zhalakisi-kalay-koterled-2d26c0/
META: DATE: 12:25, 15 Тамыз 2024 | GMT +5
TOTAL WORDS: 258
AUTHOR(S):
TEXT: Мемлекет басшысының тапсырмасын орындау мақсатында Қазақстан Республикасында жоғары білім мен ғылымды дамытудың 2023-2029 жылдарға арналған тұжырымдамасына жоғары білім беру сапасын және ғылыми зерттеулердің нәтижелілігін арттыруға бағытталған өзгерістер енгізілді. Мәселен, жоғары оқу орындарының профессор-оқытушылар құрамының жалақы мөлшері 160, 7 мың теңгеден 350 мың теңгеге дейін, ұлттық жоғары оқу орындарында 228, 8 мың теңгеден 400 мың теңгеге дейін өсті. «2023 жылғы 1 қаңтардан бастап ғылыми ұйымдар қызметкерлерінің лауазымдық жалақысы 18%-ға, 2024 жылғы қаңтардан бастап — 18%-ға, 2025 жылғы қаңтардан бастап — 17%-ға ұлғайтылды. Бұдан басқа, «Қазақстан Республикасының кейбір заңнамалық актілеріне ғылым және білім беру мәселелері бойынша өзгерістер мен толықтырулар енгізу туралы» Заңда көзделген нормалар шеңберінде ғылыми атақтардың болуы үшін ғылыми қызметкерлерге қосымша ақы мөлшері ұлғайтылды. Бұл заңға Мемлекет басшысы осы жылдың 6 мамырында қол қойды», — деп жазды Ғылым және жоғары білім министрлігінен. Заңға енгізілген түзетулердің бірінші блогы педагогтер мен ғылыми қызметкерлердің материалдық жағдайын жақсартуға бағытталған. Атап айтқанда, белгілі бір ғылыми дәрежесі мен атағы бар педагогтер үшін ай сайын төленетін қосымша ақы мөлшері ұлғайтылды. Мәселен, философия докторы, бейіні бойынша доктор, ғылым кандидаты ғылыми дәрежесі және қауымдастырылған профессор атағы үшін төленетін қосымша ақы 25 АЕК-ті құрайды. Ал ғылым докторы және қауымдастырылған профессор ғылыми атағы үшін 42 АЕК, философия докторы, бейіні бойынша доктор, ғылым кандидаты, ғылым докторы дәрежесі және профессор ғылыми атағы үшін 50 АЕК мөлшерінде қосымша ақы төленеді. Ғылыми дәрежелері мен атақтары үшін осындай ай сайынғы қосымша ақы негізгі жұмыс орнында ғылыми-зерттеу жұмыстарын жүргізетін ғылыми қызметкерлерге де белгіленді. 40 жасқа толмаған дарынды жас ғалымдарға жоғары және жоғары оқу орнынан кейінгі білім беру ұйымының эндаумент-қорының инвестициялық кіріс қаражатынан стипендия алу құқығы берілді
